#### ROMÂNIA

**JUDEȚUL IAȘI**

**MUNICIPIUL PAȘCANI**

**CONSILIUL LOCAL**

# **P R O C E S V E R B A L**

**Încheiat, astazi 20 aprilie 2018, în şedinţa de îndată**

**a Consiliului Local al municipiului Paşcani, care are loc în sala de şedinţe a Primăriei municipiului Paşcani, judeţul Iaşi**

Ora 10,07

Doamna Jitaru Irina, secretarul municipiului Pascani deschide lucrările ședinței de îndată din 20 aprilie 2018, arătând că este legal constituită, din 19 consilieri în funcție sunt prezenți 14. La ședință participă primarul municipiului Pașcani - domnul Pantazi Dumitru, viceprimarul municipiului - doamna Nedelcu Gabriela, reprezentanți ai serviciilor din aparatul de specialitate al primarului, 1 cetățean, mass-media. Înainte de a începe, supune la vot următorul proces-verbal de ședință:

* Procesul-verbal al ședinței ordinare a Consiliului Local din 30 martie 2018. Cine este pentru? Abțineri? Împotrivă?

Pentru: 14

Abțineri: 0

Împotrivă: 0

**Doamna Jitaru Irina**, secretarul municipiului Pascani dă cuvântul președintelui de ședință, doamna Perțu Liliana.

**Doamna Perțu Liliana,** presedinte de ședință, dă citire Dispoziției nr. 919/19.04.2018:

#### “ ROMÂNIA

**JUDEŢUL IAŞI**

**MUNICIPIUL PAŞCANI**

**P R I M A R**

**D I S P O Z I Ţ I A Nr. 919**

***din data de: 19.04.2018***

Primarul municipiului Paşcani, judeţul Iaşi;

Avand în vedere dispoziţiile art. 39, alin. (4) din Legea nr. 215/2001, privind administraţia publica locala, republicata, cu modificarile si completarile ulterioare;

În temeiul art. 68 alin. (1) şi ale art. 115 alin. (1) litera a) din Legea nr. 215/2001, privind administraţia publica locala, republicata, cu modificarile si completarile ulterioare,

**D I S P U N E:**

**„Articol unic :**  Se convoacă Consiliul Local al municipiului Paşcani, în şedinţa de îndată din data de 20.04.2018, ora 10,00, **­­­­­­­­­­­­­­** în sala de şedinţe a Consiliului Local al municipiului Pascani, cu urmatoarea ordine de zi:

**1. PROIECT DE HOTARARE privind aprobarea indicatorilor tehnico – economici pentru obiectivul de investitii: “Creșterea eficienței energetice – Grădinița nr.2, Creșa nr.1”, strada Sportului, nr. 11, municipiul Pașcani, județul Iași**

*Inițiatorul proiectului de hotarare - Primarul municipiului Pascani*

**P R I M A R, AVIZEAZA PENTRU LEGALITATE**

**Ing. DUMITRU PANTAZI SECRETARUL MUNICIPIULUI,**

**Cons. Jr. JITARU IRINA”**

Supune la vot ordinea de zi. Cine este pentru? Abțineri? Împotrivă?

Pentru: 14

Abțineri: 0

**Împotrivă: 0**

**Domnul Pantazi Dumitru**, primarul municipiului Pașcani, precizează că este o documentație tehnică, un studiu de fezabilitate, în vederea pregătirii documentației pentru depunere la Regiunea Nord-Est pe fonduri europene, pentru acest proiect de investiție. Valoarea proiectului este de 5,7 milioane lei cu tot cu TVA, valoarea C+M este de 3 milioane cu tot cu TVA. Solicită întrebări.

**Domnul Bodoașcă Mihai-Claudiu**, consilier local, precizează că s-a uitat prin proiect și e bine că se pune sursă proprie de căldură, toate școlile ar trebui să aibă așa. A văzut că soluția aleasă sunt pompele de căldură. Întreabă dacă e mai bine cu pompe de căldură decât clasic, cu cazane.

**Domnul Perțu Iulian**, consilier în cadrul Compartimentului Tehnic și Investiții, precizează că ce a văzut dl. consilier e una din soluțiile tehnice propuse, iar la sfârșitul proiectului e indicată soluția aleasă.

**Domnul Bodoașcă Mihai-Claudiu**, consilier local, concluzionează că se merge tot pe clasic.

**Domnul Perțu Iulian**, consilier în cadrul Compartimentului Tehnic și Investiții, precizează că s-a ales soluția tehnică de centrală termică pe gaz.

**Doamna Nedelcu Gabriela**, viceprimarul municipiului Pașcani, precizează că prin acest proiect intenționează să se crescă nu numai eficiența energetică a celor două clădiri, practic o singură clădire și două instituții: Creșa nr. 1 și Grădinița cu Program Prelungit Nr. 2. Precizează că, dacă s-a studiat documentația, s-a văzut că se fac lucrări de modernizare a clădirii, dar și a terenului aferent clădirii. Se vor face și niște extinderi: săli de mese pentru grădiniță, sală de sport, mai multe spații pentru amenajarea diverselor ateliere pentru copii. Crede că este un proiect important. Montarea centralei termice care va duce la diminuarea cheltuielilor cu încălzirea este un punct în plus. Caracterul de urgență al acestei întâlniri este dat de faptul că pe Axa 10 regula este următoarea: primul venit, primul servit. Cu cât se depune documentația mai repede și se încadrează în punctajul aferent, se poate intra imediat la contractare. Probabil că în ședința ordinară, se va veni în fața consilierilor cu un proiect asemănător, ce vizează Colegiul Tehnic CF Unirea. Se lucrează la ultimele retusuri vizavi de documentația tehnică în vederea creșterii punctajului.

Vrea să facă un amendament la proiectul de hotărâre. S-a consultat cu colegii de la Programe Europene și de la Investiții. Ei consideră că e corect să se treacă valorile în cuprinsul proiectului de hotărâre, astfel încât evaluatorul să nu fie nevoit să stea să caute aceste valori. Hotărârea de consiliu local va fi un document atașat proiectului mare și să aibă valorile în cuprinsul hotărârii și nu în anexă.

Propune următorul amendament: Se modifică Art. 1 după cum urmează:

“Se aprobă indicatorii tehnico-economici pentru obiectivul de investiții: **“Creșterea eficienței energetice – Grădinița nr.2, Creșa nr.1”, strada Sportului, nr. 11, municipiul Pașcani, județul Iași**, prezentați în documentația tehnică din Anexa nr.1, parte integrantă din prezenta hotărâre, după cum urmează:

Valoarea totală a investiției cu TVA: 5.760.272,13 lei

Valoarea C+M a investiției cu TVA: 3.062.778,11 lei.”

Doamna Perțu Liliana, presedinte de ședință, supune la vot amendamentul. Cine este pentru? Abțineri? Împotrivă?

Pentru: 14

Abțineri: 0

**Împotrivă: 0**

Întreabă dacă mai sunt discuții.

**Domnul Rîznic Andrei-Marius**, consilier local, întreabă dacă această documentație a fost studiată bine că să nu pățească ca la alte proiecte, care au fost întoarse pentru corecții. Întreabă dacă situația terenului e clară, dacă toate actele au fost verificate, să nu fie întârzieri din aceste cauze.

**Doamna Nedelcu Gabriela**, viceprimarul municipiului Pașcani, precizează că tot interesul e să se acceseze aceste fonduri europene. Compartimentele de specialitate au verificat împreună cu consultantul. Documentația cadastrală e în regulă, documentația DALI e verificată, e în regulă. Zice că nu ar trebui să existe probleme.

**Domnul Rîznic Andrei-Marius**, consilier local, întreabă care e stadiul celorlalte proiecte depuse la agenție.

**Domnul Pantazi Dumitru**, primarul municipiului Pașcani, precizează că se speră să se semneze pentru proiectul Palatului Cantacuzino, pentru că s-au suplimentat fondurile pentru regiunea nord-est. Crede că acest proiect va intra la finanțare. Ideea este de a finanța toate proiectele eligibile, prin realocarea banilor de la alte măsuri.

**Domnul Rîznic Andrei-Marius**, consilier local, întreabă ce se întâmplă cu școlile.

**Domnul Pantazi Dumitru**, primarul municipiului Pașcani, precizează că sunt în evaluare.

**Nedelcu Gabriela**, viceprimarul municipiului Pașcani, precizează că Școala Cantacuzino intră la finanțare. S-a dat o ordonanță de suplimentare a bugetului pentru regiunea nord-est pentru că sunt multe proiecte declarate eligibile, se realocă bani de la alte axe. Colegii au fost la instruire la Piatra Neamț și din discuții a reieșit că acest proiect va fi finanțat.

**Domnul Pantazi Dumitru**, primarul municipiului Pașcani, precizează că până în acest moment nu are niciun document prin care să se confirme că vreun proiect e eligibil.

Doamna Perțu Liliana, presedinte de ședință, întreabă dacă mai sunt discuții. Dacă nu, supune la vot proiectul de hotărâre cu amendamentul votat. Cine este pentru? Abțineri? Împotrivă?

Pentru: 14

Abțineri: 0

**Împotrivă: 0**

Declară închisă ședința.

Ședința de îndată se încheie la ora 10,17.

**PREȘEDINTE DE ȘEDINȚĂ SECRETARUL MUNICIPIULUI**

**Consilier PERȚU LILIANA cons. jr. JITARU IRINA**